Euroopan unioni rakentaa yhteistä puolustusta nyt kovaa vauhtia, mutta mihin asti se viedään, on vasta keskusteluasteella.

– Rakennetaan eurooppalaiset, modernit joukot, jotka pystyvät vastaamaan tämän päivän turvallisuusuhkiin kuten kyberhyökkäyksiin. Yhtälailla puolustusteknologia on niin kallista, ettei etenkään pienillä mailla ole varaa tarpeellisiin materiaalihankintoihin, sanoo Manfred Weber, keskustaoikeistolaisen EPP:n puheenjohtaja.

Weberin visiossa siis rakennetaan eurooppalaiset joukot, joiden sotilailla on EU-lippu käsivarressaan ja joiden velvollisuus on suojella Euroopan unionia yhdessä. Saksa on ollut ujo turvallisuusyhteistyössä maansa rajojen ulkopuolella. Lukuisten terrori-iskujen ravistelema Eurooppa kuitenkin huutaa parempaa turvallisuutta.

Britannian jättäessä EU:n Eurooppa menettää vahvimman sotilasmahtinsa. Paikan ottaa Ranska, jolla on suurimmat ja kansainvälisimmät joukot, paikka YK:n turvallisuusneuvostossa ja ydinase.

Ääri-islamistinen terrori on koetellut erityisesti Ranskaa – Saksan näkökulmasta uhka tulee Venäjältä. Weberin mukaan Saksan on lisättävä osallistumistaan turvallisuuteen maansa rajojen ulkopuolella.

Useiden poliittisten ja asiantuntija-arvioiden mukaan suuri osa EU-maista ei kykene enää puolustamaan itseään.

– Rakennetaan vihdoin eurooppalainen, moderni armeija, joka kykenee vastaamaan esimerkiksi kyberuhkiin, myös vastatoimilla. Suurella osalla jäsenmaista ei myöskään ole varaa maavoimien uuteen teknologiaan. Yhdistetään siis voimat ja muodostetaa eurooppalainen prikaati varustettuna Euroopan unionin hihatunnuksilla ja annetaan heidän tehtäväksi suojella Eurooppaa yhdessä.

Saksa pysyy EU:n kehittämisen keihäänkärkenä

Muutenkin Manfred Weber katsoo kauas tulevaisuuteen.

– Nykyisten haasteiden edessä Euroopalla ei ole muuta mahdollisuutta kuin koota joukkonsa, jakaa kustannukset ja vastata sekä ulkopuolisiin haasteisiin, että sisäisiin tarpeisiin, sanoo Weber.

Eurooppaa on viime vuodet ravistellut kaksi valtavaa kriisiä, maahanmuutto- ja eurokriisi. Kun Saksa vuonna 2015 otti vastaan lähes miljoona pakolaista, oli liittokansleri Angela Merkelin suosio ja hallitus koetuksella. Populistiset ja eurokriittiset voimat nousivat häntä vastaan keräten kannatusta Hampurista Muncheniin Weber asettuu puolustamaan Merkelin ratkaisua.

Weber on Merkelin CDU:n sisarpuolueen CSU:n varapuheenjohtaja. Mutta hän on myös kotoisin Baijerista, Etelä-Saksasta, jossa pakolaisten tulva koettiin ensimmäisenä.

– Merkel piti kiinni Euroopan arvoista, sanoo Weber.

Hänen mukaansa on itsestään selvää, että Eurooppa auttaa niitä, jotka pakenevat sotaa.

Vaihtoehto Saksalle -puolue (AfD) on kasvattanut kannatustaan viime vuosina siirtolaisvastaisella agendallansa, kun Saksassakin on koettu Eurooppaa ravistellut hajottava voima.

Weberin mukaan on aika toimia. Euroopan unioni on korjannut pahan työttömyyden eurokriisin jäljiltä, talous on hyvässä nousussa ja pahimmat pakolaisvirratkin on saatu pysäytettyä EU:n ulkorajoille.

Merkel vie kyselyjen mukaan voiton ensi sunnuntain liittopäivävaaleissa, mutta hallitakseen hän tarvitsee kumppanin. Kaikki mahdolliset hallituskumppanit keskeltä vasemmalle ovat EU-mielisiä, joten Weber ei näe tässä uhkaa.

Vaikka AfD nousee liittopäiville ollen ensimmäinen äärioikeistolainen puolue edustettuna sotien jälkeen, jää sen paikkamäärä todennäköisesti pieneksi.

– Saksa on vahvasti mukana Euroopan kehittämisessä, vannoo Weber.

Voit kuunnella lisää Manfred Weberin ajatuksia Haloo Eurooppa -sarjassa täältä. Haastattelu on englanninkielinen. Tutustu myös muihin podcast-sarjan jaksoihin täällä. Siellä voit kuulla muiden muassa Tasavallan presidentin Sauli Niinistön ja ohjaaja Aku Louhimiehen ajatuksiin Euroopasta ja eurooppalaisuudesta.